b'\n_START_ARTICLE_\nEeva Muilu\n_START_PARAGRAPH_\nEeva Muilu (s. 4. lokakuuta 1980) on suomalainen koreografi ja tanssija, joka on menestynyt sek\xc3\xa4 kotimaassa ett\xc3\xa4 kansainv\xc3\xa4lisesti. H\xc3\xa4n valmistui Taideyliopiston Teatterikorkeakoulusta koreografin maisteriohjelmasta vuonna 2007. Muilun ensimm\xc3\xa4inen, Teatterikorkeakoulussa tekem\xc3\xa4 sooloteos\xc2\xa0Liikaa \xc3\xa4\xc3\xa4ni\xc3\xa4 yhdelle\xc2\xa0(2003) voitti kunniamaininnan ITs-festivaaleilla Amsterdamissa, ja Muilu kutsuttiin esiintym\xc3\xa4\xc3\xa4n Amsterdamiin seuraavanakin vuonna. Siten syntyi\xc2\xa0toinen sooloteos Vermiculus (2005), joka voitti ITs-p\xc3\xa4\xc3\xa4palkinnon ja kiersi Amsterdamin j\xc3\xa4lkeen laajasti Euroopassa. Muilu tekee taiteessaan henkil\xc3\xb6kohtaisesta yhteiskunnallista ja poliittista._NEWLINE_Vuonna 2008 Suomen arvostelijain liitto jakoi Muilulle Kritiikin Kannukset -palkinnon teoksesta Loppuunmyyty (2007), joka kantaesitettiin Liikkeell\xc3\xa4 marraskuussa -festivaalilla. Kritiikin Kannukset my\xc3\xb6nnet\xc3\xa4\xc3\xa4n vuosittain merkitt\xc3\xa4v\xc3\xa4n taiteellisen l\xc3\xa4pimurron tehneelle nuorelle taiteilijalle.\xc2\xa0_NEWLINE_Helsinki Dance Companylle valmistettu Teos siit\xc3\xa4 mit\xc3\xa4 on\xc2\xa0(2007) voitti Nordic Grand Prix 07 -koreografikilpailun Yleis\xc3\xb6n suosikki -palkinnon. Vuonna 2012 Eeva Muilulle my\xc3\xb6nnettiin arvostettu eurooppalainen koreografiapalkinto Prix du Jardin teoksesta\xc2\xa0Ihmisen asussa\xc2\xa0(2009) yhdess\xc3\xa4 Milja Sarkolan kanssa. Teos oli kantaesitetty Liikkeell\xc3\xa4 marraskuussa -festivaalilla 2009. Vuonna 2016 Muilu sai viisivuotisen taiteilija-apurahan._NEWLINE_Vuosina 2007\xe2\x80\x932009 Muilu toimi Zodiak \xe2\x80\x93 Uuden tanssin keskuksen house-koreografina.'